
                                                    Nr.4c-3/157/2010
BIROUL PERMANENT
AL

CAMEREI DEPUTAŢILOR



Vă înaintăm, alăturat, Raportul asupra propunerii legislative pentru modificarea şi completarea Ordonanţei Guvernului nr.21/1992 privind protecţia consumatorilor, republicată, cu modificările şi completările ulterioare, transmisă cu adresa nr.P.l.x. 340 din 20 mai 2010.


În raport de obiectul şi conţinutul său, propunerea legislativă face parte din categoria legilor ordinare.



În conformitate cu prevederile art.75 din Constituţia României, republicată, Camera Deputaţilor este Cameră decizională.

VICEPREŞEDINTE,

Eduard – Stelian Martin

                                                    Nr.4c-3/157/2010
R A P O R T

asupra propunerii legislative pentru modificarea şi completarea Ordonanţei Guvernului nr.21/1992 privind protecţia consumatorilor, republicată, cu modificările şi completările ulterioare


În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, spre dezbatere şi avizare în fond, cu propunerea legislativă pentru modificarea şi completarea Ordonanţei Guvernului nr.21/1992 privind protecţia consumatorilor, republicată, cu modificările şi completările ulterioare, a domnului deputat PNL – Relu Fenechiu, transmisă cu adresa nr.P.l.x. 340 din 20 mai 2010, înregistrată la comisie sub nr.23/157 din 21 mai 2010.


Consiliul Legislativ, cu avizul nr.30/13.01.2010, avizează favorabil propunerea legislativă cu observaţii şi propuneri.


Guvernul, prin actul nr.617/08.03.2010, nu susţine adoptarea propunerii legislative.


Senatul, în  şedinţa din 17 mai 2010, a respins propunerea legislativă.



Comisia pentru buget, finanţe şi bănci şi Comisia juridică, de disciplină şi imunităţi, cu avizele nr.22/103/31.03.2010, respectiv nr.P.L.x. 53/2010/13.04.2010,  au avizat favorabil propunerea legislativă.


Propunerea legislativă are ca obiect de reglementare modificarea articolului 25 din Ordonanţa Guvernului nr.21/1992 privind protecţia consumatorilor, republicată, cu modificările şi completările ulterioare, în sensul ca preţurile să fie exprimate exclusiv în lei şi nu în alte valute, asigurându-se o informare completă, corectă şi precisă a consumatorilor.



Membrii Comisiei pentru industrii şi servicii au examinat propunerea legislativă în şedinţa din 24 septembrie 2013 şi au hotărât, cu majoritate de voturi, să propună Plenului Camerei Deputaţilor respingerea acesteia, din următoarele considerente:
- indicarea corectă, completă şi precisă a preţului reprezintă un element de bază al protecţiei consumatorului, existând prevederi clare în acest sens în legislaţia românească, armonizată cu cea europeană (Ordonanţa Guvernului nr.21/1992, Hotărârea Guvernului nr.947/2000 şi Ordonanţa Guvernului nr.99/2000), însă prin punerea în aplicare a reglementării prezentei iniţiative legislative, pot apărea unele probleme în practică, cum ar fi: există situaţii în care se oferă consumatorilor servicii financiare în valută (de exemplu, credite în euro sau credite în franci elveţieni), precum şi existenţa posibilităţii ca operatorii economici, în special cei care aduc produse din afara României, pentru a elimina sau reduce riscul valutar, să îşi prevadă în preţ un raport leu/valută acoperitor estimat mult mai mare, ceea ce în final se poate reflecta într-o creştere a preţului la consumatorul final, afectându-i interesele economice;

- norma propusă în alineatul (2) al articolului 25 trebuie să aibă în vedere dispoziţiile Ordonanţei Guvernului nr.130/2000 privind protecţia consumatorilor la încheierea şi executarea contractelor la distanţă, republicată, cu modificările ulterioare, corelarea prevederilor impunându-se pentru a se evita un paralelism în reglementare sau o neconcordanţă între norme.


La lucrările comisiei au fost prezenţi 31 de deputaţi din totalul de 32 de deputaţi membri ai comisiei.
La lucrările comisiei au participat, în calitate de invitaţi, din partea Autorităţii Naţionale pentru Protecţia Consumatorilor, domnul Marius Dunca – vicepreşedinte şi doamna Violeta Antohi – şef serviciu juridic.



În raport de obiectul şi conţinutul său, propunerea legislativă face parte din categoria legilor ordinare.



În conformitate cu prevederile art.75 din Constituţia României, republicată, Camera decizională pentru această propunere legislativă este Camera Deputaţilor.

               VICEPREŞEDINTE,                              SECRETAR,

             Eduard – Stelian Martin                           Istvan Antal
Consilieri parlamentari,
Viorela Gondoş
Isabela Patricia Robe

